ใช้เน็ตแบงก์ ให้ปลอดภัย (2)
สัปดาห์ที่แล้ว เราได้แนะนำการกำหนด Login Name และ Password แล้วว่า ควรจะไม่ต่ำกว่า 6 ตัวอักษร
16 ก.ค. 2559

โดย...แบงก์กลิ้ง
สัปดาห์ที่แล้ว เราได้แนะนำการกำหนด Login Name และ Password แล้วว่า ควรจะไม่ต่ำกว่า 6 ตัวอักษร และต้องมีทั้งตัวอักษรและตัวเลขผสมกัน และไม่ควรจะตั้งเป็นชื่อหรือหมายเลขที่คนอื่นสามารถเดาได้ง่าย
สัปดาห์นี้มาว่ากันต่อ หมายเลขที่คนอื่นสามารถคาดเดาได้ง่ายนั้น จากการสำรวจพบว่ามักจะเป็นชื่อตัวเอง ชื่อลูก หรือบุคคลที่รัก วันเดือนปีเกิด หมายเลขโทรศัพท์ หรือบ้านเลขที่
นอกจากนี้ เราไม่ควรเปิดเผยทั้ง Login Name และ Password ให้คนอื่นรู้ (แม้แต่เจ้าหน้าที่ของธนาคาร) ห้ามจดไว้ในที่ที่เห็นได้ง่าย เช่น จดไว้ที่เครื่องคอมพิวเตอร์ และในเวลาที่พิมพ์ Login Name และ Password ต้องแน่ใจว่าไม่มีใครแอบมอง
ถ้าสังเกตพบว่า หรือสงสัยว่า จะมีคนอื่นล่วงรู้ Login Name และ Password ของเรา ควรจะเปลี่ยนใหม่ทันที หรือแจ้งให้ธนาคารตรวจสอบรายการบัญชี หรือระงับการทำรายการ และแม้ว่าจะไม่มีใครรู้ เราก็ควรจะเปลี่ยน Password สม่ำเสมอ อย่างน้อยเดือนละ 1 ครั้ง หรือ 2 เดือนครั้ง ธนาคารจะระงับการใช้งานทันที หากมีการพิมพ์ Password ผิด 3 ครั้งติดต่อกัน
ควรจะบันทึกเว็บเพจไว้ในรายการ Favorites List เพราะนอกเหนือจากความสะดวกแล้วยังช่วยป้องกันความเสี่ยง ไม่ให้เปิดเข้าไปผิดเว็บไซต์ และต้องทำรายการจากเว็บไซต์ที่บันทึกไว้แล้วเท่านั้น
ระมัดระวังการดาวน์โหลดโปรแกรมผ่านระบบอินเทอร์เน็ต โดยเฉพาะการดาวน์โหลดโปรแกรม Freeware มาใช้ ที่เตือนกันอย่างนี้เพราะอะไร สัปดาห์หน้ามาคุยกันต่อ